আমেরিকায় ফের কর্মী ছাঁটাই! রাতারাতি চাকরি গেল ২০ মেটা-কর্মীর

ওয়েব ডেস্ক: তথ্য ফাঁসের (Data Leak) অভিযোগে ২০ জন কর্মীকে বরখাস্ত (Fired) করল আন্তর্জাতিক সংস্থা মেটা (Meta)। বৃহস্পতিবার মেটার এক মুখপাত্র এই খবর জানিয়ে বলেছেন, “কর্মীদের এটা মনে রাখা দরকার যে, কোম্পানির গোপন তথ্য ফাঁস করা আমাদের নীতির পরিপন্থী। সে যে কারণেই হোক না কেন, অপরাধের শাস্তি সকলকেই পেতে হবে।”মেটা আরও জানায়, “আমরা একটি তদন্ত করে দেখেছি যে, কিছু কর্মী সংস্থার গোপনীয় তথ্য বাইরে পাঠাচ্ছে। সেই কারণে ২০ জন কর্মীকে ছাঁটাই করা হয়েছে।”

এদিকে সম্প্রতি মেটার কর্মী বৈঠকে জুকারবার্গকে (Mark Zuckerberg) অভিযোগ করতে শোনা যায়, “আমরা সমস্ত সামাজিক মাধ্যম প্ল্যাটফর্মকে স্বচ্ছভাবে চালানোর চেষ্টা করি। কিন্তু তাই মাঝেমধ্যে তথ্য ফাঁস হয়ে যায়। এটি খুবই বিরক্তিকর।”তবে এই পরই মেটা কর্ণধার কর্মীদের সতর্ক করে বলেন, “পরবর্তী বছরটি বেশ চ্যালেঞ্জিং হতে চলেছে, সবাই তৈরি থাকুন।”তিনি আরও জানান যে, মেটা হোয়াইট হাউসের সঙ্গে ঘনিষ্ঠভাবে কাজ করতে চলেছে।

আরও পড়ুন: ইজরায়েলে আততায়ীর হামলা, দুই পুলিশ সহ জখম আট

প্রসঙ্গত, ২০২১ সালে ক্যাপিটল হিল হামলায় উসকানি দেওয়ার অভিযোগে ট্রাম্পকে ফেসবুক থেকে নিষিদ্ধ করেছিল মেটা। তখন ট্রাম্প ক্ষোভ প্রকাশ করে বলেছিলেন, তিনি ক্ষমতায় এলে জুকারবার্গকে আজীবন কারাদণ্ডের সাজা দেবেন। তবে ২০২৪ সালের নির্বাচনে ট্রাম্পের জয়ের পর পরিস্থিতি অনেকাংশে বদলে গিয়েছে।

জুকারবার্গ ইতিমধ্যে ট্রাম্পের সঙ্গে একাধিক নৈশভোজে গিয়েছেন। পাশাপাশি ট্রাম্পের শপথগ্রহণ অনুষ্ঠানের জন্য অনুদানও দিয়েছেন মেটা কর্ণধার। এছাড়াও ফেসবুকের কনটেন্ট মডারেশন নীতি শিথিল এবং যুক্তরাষ্ট্রে ফ্যাক্ট-চেকিং প্রোগ্রাম বন্ধ করে দিয়েছে মেটা। সম্প্রতি আবার জানা গিয়েছে, মার্কিন প্রেসিডেন্ট ডোনাল্ড ট্রাম্পকে নাকি সমর্থনও করতে চলেছেন জুকারবার্গ।